A közhiedelemmel ellentétben, a szavazólapon szereplő jelöltek jelölő szervei bármely magyarországi lakóhellyel rendelkező állampolgárt delegálhatnak az adott szavazókörbe. Minden jelölőszervezet legfeljebb két főt delegálhat az adott szavazatszámláló bizottságba. Ők a megbízott (delegált) szavazatszámlálók. A választójogi törvény szerint a megbízott szavazatszámláló bárhol lakhat, bárhova delegálhatják szavazatszámlálónak (de szavazni kizárólag az állandó lakcímén, vagy bejelentett tartózkodási helyén szavazhat!), és bárkinek a rokona lehet. A helyi képviselőtestület választ minden szavazókörbe három szavazatszámlálót és két póttagot, ők a választott SzSzB tagok. A legutóbbi törvénymódosítás szerint kizárólag az önkormányzat által választott három tagra (illetve a póttagokra) vonatkozik, hogy valaki csak a lakóhelyén lehet szavazatszámláló bizottsági tag. Csak rájuk vonatkoznak a korlátozások, amik szerint csak helyi lakosok lehetnek, és nem lehetnek rokonai a szavazó lapon szereplő jelöltnek. (Ha határidőre nincs meg véletlenül a kellő számú választott tag, akkor rájuk sem vonatkoznak a fenti korlátozások.)